b"\n_START_ARTICLE_\nGladijus\n_START_PARAGRAPH_\nGladijus (lot. gladius 'kardas')\xc2\xa0\xe2\x80\x93 trumpas pla\xc4\x8diaa\xc5\xa1menis duriamasis Senov\xc4\x97s Romos kalavijas._NEWLINE_Ankstyvieji Senov\xc4\x97s Romos kalavijai buvo pana\xc5\xa1\xc5\xabs \xc4\xaf graik\xc5\xb3. Nuo III a. pr. m. e. rom\xc4\x97nai prad\xc4\x97jo naudoti kalavijus, pana\xc5\xa1ius \xc4\xaf naudotus keltiber\xc5\xb3 ir kit\xc5\xb3 taut\xc5\xb3 per Ispanijos u\xc5\xbekariavim\xc4\x85. Toks kardo tipas vadinosi Gladius Hispaniensis 'ispani\xc5\xa1kas kardas'. I\xc5\xa1 prad\xc5\xbei\xc5\xb3 buvo manyta, kad jie pana\xc5\xa1\xc5\xabs \xc4\xaf v\xc4\x97lyvuosius Mainz tipo kardus, bet \xc4\xafrodymai prielaid\xc4\x85 paneig\xc4\x97. \xc5\xa0ie ankstyvieji kalavijai buvo kitokio pavidalo, ilgesni ir siauresni, ir tikriausiai buvo tie, kuriuos Polibijus laik\xc4\x97 tinkamais kirsti ir durti._NEWLINE_V\xc4\x97liau atsirado Mainz, Fulhamo ir Pomp\xc4\x97jos tipo gladijai. V\xc4\x97liau Publijus Flavijus Vegecijus Renatas mini kardus, vadinamus semispatomis (ar semispacijomis) ir spatomis, bei man\xc4\x97, kad juos galima laikyti gladijais._NEWLINE_Visi\xc5\xa1kai apsiginklav\xc4\x99s rom\xc4\x97n\xc5\xb3 kareivis tur\xc4\x97jo skyd\xc4\x85 (scutum), kelias ietis (pila), kalavij\xc4\x85 (gladius), tikriausiai durkl\xc4\x85 (pugio) ir galb\xc5\xabt kelet\xc4\x85 sunki\xc5\xb3 smigi\xc5\xb3 (plumbata). Tradici\xc5\xa1kai pirma \xc4\xaf prie\xc5\xa1\xc4\x85 metamos ietys, po to i\xc5\xa1sitraukiamas kalavijas. Karys puldavo su prie\xc5\xa1ais atstatytu skydu ir durdavo kalaviju. Prie\xc5\xa1ingai paplitusiai nuomonei, su visais gladijais b\xc5\xabdavo galima ne tik durti, bet ir kirsti.\n_START_SECTION_\nApib\xc5\xabdinimas\n_START_PARAGRAPH_\nGladijai buvo dvia\xc5\xa1meniai kirtimui ir tur\xc4\x97jo lygia\xc5\xa1onio trikampio smaigal\xc4\xaf d\xc5\xabrimui. J\xc4\xaf buvo lengva suimti d\xc4\x97l i\xc5\xa1siki\xc5\xa1usios rankenos, tikriausiai su riev\xc4\x97m pir\xc5\xa1tams. Gele\xc5\xbet\xc4\x97je da\xc5\xbenai \xc4\xafspaustas ar i\xc5\xa1graviruotas savininko vardas._NEWLINE_D\xc5\xabrimas buvo labai efektyvi technika, nes \xc5\xbeaizdos, ypa\xc4\x8d pilve, beveik visada b\xc5\xabdavo mirtinos. Bet kai kuriomis aplinkyb\xc4\x97mis gladijus tiko kapojimui. Titas Livijus Makedonijos kar\xc5\xb3 apra\xc5\xa1yme tvirtina, kad makedonie\xc4\x8di\xc5\xb3 kariai buvo sukr\xc4\x97sti pamat\xc4\x99 sukapotus k\xc5\xabnus._NEWLINE_Gladijus buvo ne\xc5\xa1iojamas mak\xc5\xa1tyje prie dir\xc5\xbeo ar prie juostos, u\xc5\xbemestos ant peties. Centurionai ne\xc5\xa1iojo gladij\xc5\xb3 kitoj pus\xc4\x97j nei kariai, pabr\xc4\x97\xc5\xbedami savo i\xc5\xa1skirtin\xc4\x99 pad\xc4\x97t\xc4\xaf._NEWLINE_II m. e. a. pabaigoje rom\xc4\x97n\xc5\xb3 legionuose gladij\xc5\xb3 pakeit\xc4\x97 spata.\n_START_SECTION_\nRudijus\n_START_PARAGRAPH_\nRudijus (lot. rudius) \xe2\x80\x93 simbolinis medinis trumpas pla\xc4\x8diaa\xc5\xa1menis duriamasis kalavijas, \xc4\xafteikiamas gladiatoriui suteikiant laisv\xc4\x99.\n_START_SECTION_\nMak\xc5\xa1tys\n_START_PARAGRAPH_\nGladij\xc5\xb3 mak\xc5\xa1tys b\xc5\xabdavo medin\xc4\x97s, aptraukto oda ir su gele\xc5\xbeiniu ar \xc5\xbealvariniu r\xc4\x97mu. Lotyni\xc5\xa1kai mak\xc5\xa1tis yra vagina ir kai kurie ginkl\xc5\xb3 ekspertai ir entuziastai taip ir dabar vadina gladijaus mak\xc5\xa1tis. Tas \xc5\xbeodis gavo dabartin\xc4\x99 reik\xc5\xa1m\xc4\x99 d\xc4\x97l metaforos. Rom\xc4\x97nai i\xc5\xa1 esm\xc4\x97s nenaudojo jo anatomine prasme, bet jis pasirodo Plauto Pseudole 4.7.85: \xe2\x80\x9eAr kareivio kardas gerai tilpo \xc4\xaf tavo mak\xc5\xa1tis?\xe2\x80\x9c\n_START_SECTION_\nSimbolizmas\n_START_PARAGRAPH_\nGladijus da\xc5\xbenai naudojamas herbuose, ypa\xc4\x8d karini\xc5\xb3 dalini\xc5\xb3._NEWLINE_Pagal kard\xc4\x85 primenan\xc4\x8di\xc4\x85 lap\xc5\xb3 form\xc4\x85 kardeliai buvo lotyni\xc5\xa1kai pavadinti Gladiolus. Durkla\xc5\xbeuvi\xc5\xb3 (\xc5\xbeinom\xc5\xb3 ir kaip kard\xc5\xbeuv\xc4\x97s) lotyni\xc5\xa1kas pavadinimas yra Xiphias gladius."